Wen sotu tau boluyen Nikudimus,
sotu bè yó kem Farisi.
Du se sotu tau gónó le galak yó kem Ju.
Sotu kifu,
mógów ebè Jisas nim Nikudimus ni,
monen mò du,
“Ó Sér,
tódô tngón me uu se sotu tau tmolok hógów Dwata.
Laen kô tau gembek mò du yó kem hentaw ton gel nmoem ke là nóen béléen Dwata.”
Bnalà Jisas se,
monen,
“Tódô tulónu kóm ktahuhen,
là kóen gmung bè yó kem tau nogot Dwata yóm tau ke là nan ne bud hlomi sut.”
Mon Nikudimus se kun,
“Tô kmò bud kehlomihen sut se yóm tau ke deng tuha?
Là kô gbeken bud husek elem blutut yéen ke tô sut bè gewuhen dulék.”
Bud bnalà Jisas se,
monen,
“Tódô tulónu kóm ktahuhen,
là kóen gmung bè yó kem tau nogot Dwata ke là nan na mlan bè él ne bè yóm Tulus Dwata.
Yóm ngà sut bè tau,
tau se yó.
Okóm bè yóm bud kehlomihen sut yóm tau,
deng baling ngà Dwata ne,
lemwót bè yóm deng nmoen béléen yóm Tulus Dwata.
Béem mom hentaw yóm kmonu du mò kóm,
na ye bud hlomi sut yóm kdê ye.
Yóm kun nmò yóm Tulus Dwata,”
mon Jisas,
“hol lómón ke lenos.
Kihu gónón e mbel,
olom mungol du luken,
okóm là kô tngónem du gónón gu mbel,
ne là se tngónem du gónón e mbel.
Lómón yó se kmò kehbaling Tulus Dwata du ngà Dwata yóm tau,
là kô tngónem du kmoen du béléen.”
Bud mon Nikudimus se,
“Tedu tô mò kmoen de nim ni?”
Bnalà Jisas se,
monen,
“Igoem sem tau hulung tmolok yó kem dumum tau Israél du,
moem là temngón du ni kem monu mò kóm ni?
Tódô tulónu kóm ktahuhen,”
mon Jisas,
“són olo tulón me yóm deng tngón me,
ne yóm deng ton me,
okóm laen dù bélê ye hemmóyô du.
Ke là hentahu ye du yóm tulónu kuy yóm mò kmoen bè ni te tonok,
sélét mom tô hentahu ye ne ke wen tulónu kuy yóm mò kmoen ditu bè longit?
Laen kô dù tau ke deng mógów ebè longit,
tek són yóm Ngà Tau,
ne ditu se kun gónó gu lemwót.
Bè yóm tehe kun kdaw Musis ekni,”
mon Jisas,
“bè yóm tehe knô le bè yóm benwu laen dù tau menwu du,
wen ulal tembaga sù Musis bè tfod yem hehek htegen eta.
Bud lómón yó se angat ktayal le du eta yóm Ngà Tau,
anì yó,
kihu tau hemtahu béléen,
gutahen yóm klowil laen dù sónen.
Tey alì kbong nawa Dwata kul yó kem tau bè klamangen benwu,
gloken tódô hamà klowil yóm Ngaen tek sotu,
anì yó,
kihu tau hemtahu béléen là gógówen elem hatay,
okóm gutahen yóm klowil laen dù sónen.
Là kô yó du gónó Dwata hógów yóm Ngaen elem benwu ke nan e tnuled kem tau.
Okóm yó gónón hógów du mò lemwà kul gu lem hatay.
Yó gónóm mon,
yó se tau hemtahu bè yóm Ngà Dwata,
là kóen megtuled.
Okóm yóm tau là hemtahuhen,
deng megtuled ne,
lemwót bè yóm là kehtahuhen du yóm tek són Ngà Dwata.
Ni se hol gónó tau megtuled.
Deng kól lem benwu ne yóm layag.
Okóm mom yó nóyô tau yóm gónón kmifu senta yóm layag lemwót bè yóm gel kmò le sidek.
Yóm tau gel mò sidek,
tey kenbéen yóm layag,
là kóen móyô hloni edu,
abay se là móyóen ke gfan yóm ksidek nmoen.
Bede yóm tau móyô mimón du yóm ktahuhen,
móyô hloni ebè yóm layag anì gfan bè yóm gel nmoen yóm kimónen ke Dwata.”